Shavkat Mirziyoyev Imomali Rahmonni tug‘ilgan kuni bilan tabrikladi

O‘zbekiston Respublikasi Prezidenti Shavkat Mirziyoyev 5 oktyabr kuni Tojikiston Respublikasi Prezidenti Imomali Rahmon bilan telefon orqali muloqot qildi, deb xabar berdi O‘zA.
Davlat rahbari muloqot avvalida Tojikiston Prezidentini tug‘ilgan kuni bilan samimiy muborakbod etdi. 
O‘zaro qo‘llab-quvvatlash va birgalikdagi sa’y-harakatlar tufayli mamlakatlar va xalqlar o‘rtasidagi ko‘p asrlik mustahkam do‘stlik rishtalari, umumiy tarix, ma’naviy va madaniy qadriyatlarga asoslangan an’anaviy yaqin va yaxshi qo‘shnichilik aloqalari mustahkamlanayotgani chuqur mamnuniyat bilan alohida ta’kidlandi. 

O‘zbekiston va Tojikiston o‘rtasidagi o‘zaro manfaatli va samarali hamkorlik izchil rivojlanmoqda, barcha darajada, jumladan, chegaraoldi hududlar hamda ishbilarmon doiralar o‘rtasida muloqot faollashgani kuzatilmoqda. 
Joriy yil boshidan tovar ayirboshlash hajmi sezilarli darajada o‘sdi. Dushanbe shahrida O‘zbekiston korxonalarining sanoat yarmarkasi va ikki mamlakat yetakchi kompaniyalari ishtirokida biznes-forumlar muvaffaqiyatli o‘tkazildi. 
Qo‘shma savdo uylari va zamonaviy ishlab chiqarish korxonalari tashkil etilmoqda. Mamlakatlar poytaxtlari Toshkent va Dushanbe shaharlari o‘rtasida to‘g‘ridan-to‘g‘ri aviaqatnovlar tiklandi. 
Madaniy aloqalar kengaymoqda — joriy yil may oyida Tojikistonda O‘zbekiston madaniyati va san’ati kunlari o‘tkazildi, oktyabr oyida O‘zbekistonda ham shunday tadbir o‘tkazilishi rejalashtirilgan. 
Mamlakatlarni yaqinlashtirish va ko‘p qirrali sheriklikni mustahkamlash bo‘yicha amalga oshirilayotgan hamkorlikdagi ishlar O‘zbekiston va Tojikistonning ko‘p millatli xalqlari manfaatiga xizmat qilmoqda, bu xalqlar tomonidan qo‘llab-quvvatlanmoqda. 
Muloqotda davlatlar o‘rtasida amaliy hamkorlikni yanada rivojlantirish istiqbollari, oliy va yuksak darajada bo‘lib o‘tadigan tadbirlar rejasi muhokama qilindi. 
Shuningdek, mintaqaviy va xalqaro siyosatning dolzarb masalalari yuzasidan fikr almashildi. 
Muloqot so‘ngida O‘zbekiston Prezidenti Shavkat Mirziyoyev Tojikiston Prezidenti Imomali Rahmonni yana bir bor samimiy tabriklab, unga mustahkam sog‘liq va ulkan muvaffaqiyatlar, do‘st tojik xalqiga tinchlik, osoyishtalik va farovonlik tiladi. 
O‘z navbatida, Tojikiston Prezidenti ham O‘zbekiston Prezidentiga samimiy tabrik va yuksak e’tibor uchun chuqur minnatdorlik bildirdi. 
Tomonlar do‘stlik va yaxshi qo‘shnichilik aloqalarini mustahkamlash, mamlakatlar va xalqlar o‘rtasida keng ko‘lamli o‘zaro manfaatli hamkorlikni bundan buyon ham birgalikda rivojlantirishga tayyor ekani qayd etildi.